ETIKA
Az ifjúkor etikai kérdései
Kiegészítő modul 

Korosztályi javaslat: 11. évfolyam 1. félév – 12. évfolyam 2. félév
Lehetséges előfeltétel: Kohéziós modul teljesítése
Tervezett időkeret: 15 egység /16-23 óra

Az ifjúkor etikai kérdései című kiegészítő modul a mindennapi élet kihívásaival való megküzdéshez ad bibliai támpontokat és segítséget a tanulóknak, hogy miként tudják középiskolás fiatalként megállni helyüket az iskolában, otthon, barátok között vagy éppen krízisekkel terhelt kapcsolataikban.
A modulban elgondolkodtató feladatok segítik a témára hangolódást a fontos tartalmak elmélyítését, melyek közül kiemelhető: az önismeret, a társismeret, reformátusként való élet, az ifjú és a felnőttkor dilemmái. Ezek a témák mind bibliai emberkép mentén, Szentírási megalapozottsággal kerülnek tárgyalásra. A modul tisztázza az önismerettel kapcsolatos alapvető fogalmakat úgymint az ideális önkép a reális önkép, és az identitás fogalmát is.
Az önvizsgálat és az önbecsülés fontossága, mások tiszteletben tartása, mint keresztyén etikai alapmotívum megtalálható ebben a modulban. Főként az érett keresztyén identitás kimunkálásához kíván támogatást és segítséget nyújtani a középiskolás fiatalok számára ez a modul. A szerző arra irányítja a figyelmet, hogy az Istennel való szoros és mindennapi kapcsolat segítséget jelent a próbák idején.
A modul célkitűzése, hogy érett hitű, keresztyén lelkületű és érzületű felnőttekké váljanak a fiatalok, akik dilemmáik között is bíznak Isten vezetésében, támogatásában. 
Az ifjúkor etikai kérdései kiegészítő modul olvasható a www.rpi.reformatus.hu internetes oldalon. 




